b'\n_START_ARTICLE_\nRo\xc5\xbemarinska kislina\n_START_SECTION_\nRastlinski viri\n_START_PARAGRAPH_\nRo\xc5\xbemarinska kislina predstavlja eno izmed aktivnih sestavin zdravilnih rastlin, kot so \xc5\xbeajbelj (Salvia officinalis), poprova meta (Mentha piperita), vrtni timijan (Thymus vulgaris), melisa (Melissa officinalis) in navadni gabez (Sympthium officinale).\n_START_SECTION_\nBiosinteza\n_START_PARAGRAPH_\nV rastlinah se ro\xc5\xbemarinska kislina sintetizira iz L-fenilalanina ali L-tirozina.\n_START_SECTION_\nBiolo\xc5\xa1ki u\xc4\x8dinki in uporaba\n_START_PARAGRAPH_\nRo\xc5\xbemarinska kislina se uporablja v razli\xc4\x8dnih kozmeti\xc4\x8dnih pripravkih in parfumih. V masa\xc5\xbenih oljih, raztopljena v mandljevem olju, izkazuje pozitivne relaksacijske u\xc4\x8dinke na mi\xc5\xa1ice in \xc5\xbeivce, izbolj\xc5\xa1uje krvni obtok v ko\xc5\xbei in ima zato pozitivne u\xc4\x8dinke pri zatekanju in celulitu. Zaradi njene protimikrobne aktivnosti se lahko uporablja pri aknah in ostalih ko\xc5\xbenih oku\xc5\xbebah. Uporablja se tudi proti izgubi las, saj izbolj\xc5\xa1uje cirkulacijo krvi in posledi\xc4\x8dno pove\xc4\x8duje rast las, z antioksidativnim delovanjem pa lase \xc5\xa1\xc4\x8diti tudi pred zunanjimi dejavniki. Kot sestavino \xc5\xa1amponov in losjonov jo uporabljajo pri razli\xc4\x8dnih te\xc5\xbeavah z lasmi oziroma lasi\xc5\xa1\xc4\x8dem, kot so zgodnja ple\xc5\xa1avost in prhljaj. Njen protivirusni u\xc4\x8dinek proti virusu herpes simpleks se izkori\xc5\xa1\xc4\x8da pri terapiji oku\xc5\xbeb s tem virusom v obliki ekstraktov melise, ki vsebujejo ro\xc5\xbemarinsko kislino._NEWLINE_Izkazuje tudi protivirusno, protibakterijsko, protivnetno in antioksidativno delovanje. Zaradi zaviranja GABA-transaminaze bi lahko imela potencialno tudi anksioliti\xc4\x8dni u\xc4\x8dinek. Pri rastlinah naj bi imela obrambno vlogo. Med mo\xc5\xbenimi potencialnimi podro\xc4\x8dji klini\xc4\x8dne uporabe so bronhialna astma, kr\xc4\x8di, pepti\xc4\x8dna razjeda, vnetne bolezni, hepatotoksi\xc4\x8dnost, ateroskleroza, ishemi\xc4\x8dna bolezen srca, siva mrena (katarakta) in slaba gibljivost semen\xc4\x8dic.'